**San José** (virallisesti **City of San José**) on kaupunki Yhdysvaltojen länsirannikolla Kalifornian osavaltiossa. Se on Kalifornian kolmanneksi suurin kaupunki ja Santa Claran piirikunnan hallintokeskus. Se sijaitsee San Franciscon lahden kaakkoisrannalla. San Joséssa oli 998 537 asukasta vuonna 2013, ja sen pinta-ala on 466,1 neliökilometriä. Kaupunki on osa noin 8,5 miljoonan asukkaan San Franciscon lahden ympäristön metropolialuetta.

San José perustettiin 1777, ja siitä kehittyi maatalousalueen keskus. Kaupunki tuotti maaviljelystuotteita lähikaupunkeihin. Toisen maailmansodan aikana kaupunkiin kehittyi koneteollisuutta ja sen jälkeen huipputekniikan tuotantoa. San Josésta onkin tullut niin sanotun huipputekniikan keskittymän Piilaakson keskus, ja kaupungin merkittävimpiin työnantajiin kuuluu monia teknologiayrityksiä. Tekniikan työvoimaa kouluttaa muun muassa San Josén osavaltionyliopisto.

San Josén aluetta palvelee lentoasema, joka sijaitsee lähellä kantakaupunkia, minkä vuoksi keskustaan ei voi rakentaa erityisen korkeita rakennuksia. San José on myös kulttuurikaupunki, jonka tarjontaan kuuluu useita musiikki-, tanssi- ja teatteriorganisaatiota. Merkittävimpiä nähtävyyksiä ovat muun muassa San Josén taidemuseo, The Tech Museum of Innovation ja omalaatuinen Winchester Mystery House.

Maantiede
---------

### Sijainti ja ilmasto

United States Census Bureaun mukaan San Josén pinta-ala on 466,1 neliökilometriä. Siitä maata on 457,2 neliökilometriä ja vettä 8,9 neliökilometriä. Se sijaitsee Santa Claran laaksossa San Franciscon lahden kaakkoisrannalla. Kaupungin halki virtaavat Coyote Creek- ja Guadalupejoet. Suurin osa kaupungista on maastoltaan alavaa, mutta siellä täällä on myös mäkiä. Keskikaupunki on noin 27 metriä merenpinnan yläpuolella. Kaupungin reuna-alueilla on yli 100 metriin kohoavia kukkuloita. Etelärajalla oleva Santa Teresa Hills kohoaa yli 300 metriin.

San Joséssa vallitsee välimerenilmasto, ja sademäärät jakaantuvat selkeästi kuivan ja kostean kauden välillä. Sadekausi on marraskuusta maaliskuulle, jolloin sataa noin 82 prosenttia vuotuisesta sadannasta. Toukokuusta lokakuulle sademäärät jäävät puolestaan vähäisiksi. Kesä–elokuun aikana kokonaissademäärä on maksimissaan noin viisi millimetriä. Kuiva kausi on myös lämmin, ja keskikesän päivälämpötila on noin 26–29 astetta. Iltapäivisin lahdelta puheltava tuuli viilentää ilmaa. Keskikesällä vuorokauden matalin lämpötila on noin 12–15 astetta. Talvisin päivälämpötila on noin 12–15 astetta ja yölämpötila noin neljä astetta.

### Kaupunkikuva

Panoraama San Josén keskustasta.
San Josén keskikaupunki on pieni kaupungin kokoon nähden. Kaupunki levittäytyy moottoritieverkoston ympärille, ja vasta 1900-luvun jälkimmäisellä puoliskolla se on saanut nykyisen ilmeensä, kun kaupunkiin on rakennettu useita teollisuuspuistoja, huipputekniikan keskuksia ja asuinalueita, jotka ovat korvanneet maatilat, farmit ja avoimet alueet. Keskustaan ei ole noussut erityisen korkeita rakennuksia, sillä San Josén lentoasema on aivan keskustan tuntumassa. Keskustan eteläpuolella on Willow Glenin kaupunginosa, jossa sanotaan olevan San Josén kauneimmat asunnot. West San Jose on ostos- ja viihdekeskus, jossa on muun muassa useita muotiliikkeitä. Kaupungin aasialaisväestö asuttaa Japantownia ja Little Saigonia. Kaupunkialueen eteläosissa ovat muun muassa Almaden Valleyn ja Cambrian Parkin nukkumalähiöt, joita reunustavat kukkula-aluet.

San Joséssa on laaja puistoverkosto. Kaupungin puistoja on esimerkiksi Coyote Creekin varrella sijaitseva Kelleyn puisto, jossa on muun muassa eläintarha. Kaupungin itärajalla on Kalifornian vanhin kunnallinen puisto, 290 hehtaarin laajuinen Alum Rockin puisto.

#### Maamerkit

* Children's Discovery Museum of San JoseChildren's Discovery Museum of San Jose
* Hotel De AnzaHotel De Anza
* SAP Center at San JoseSAP Center at San Jose
* Pyhän Joosefin katedraaliPyhän Joosefin katedraali
* Lick ObservatoryLick Observatory
* Mount HamiltonMount Hamilton
* Hayes MansionHayes Mansion
* Plaza de César ChávezPlaza de César Chávez
* Rosicrucian Egyptian MuseumRosicrucian Egyptian Museum
* Winchester Mystery HouseWinchester Mystery House
* Kelleyn puistoKelleyn puisto
* Dr. Martin Luther King, Jr. LibraryDr. Martin Luther King, Jr. Library
* Raging Waters San JoseRaging Waters San Jose
* San Jose City HallSan Jose City Hall
* Fairmont San Jose HotelFairmont San Jose Hotel
* Circle of Palms PlazaCircle of Palms Plaza
* Spartan StadiumSpartan Stadium

Historia
--------

San José vuonna 1875
Ohlonet asuttivat aluetta ennen eurooppalaisten tuloa. José Joaquin Moraga perusti 1777 Pueblo de San José de Guadalupé for St. Josephin. Sen tarkoituksena oli tuottaa maataloustuotteita Alta Californian provinssille. Yhdysvaltain saatua Kalifornia hallintaansa 1846 San Josésta tuli lyhyeksi aikaa osavaltion pääkaupunki. Siellä kokoontui osavaltion ensimmäinen parlamentti joulukuussa 1849. Pääkaupunki siirrettiin Vallejoon 1852.

San José sai maaliskuussa 1850 kaupunkinoikeudet, ensimmäisenä Kaliforniassa. Kaupungissa oli tuolloin 5 000 asukasta. San Josén taloutta kasvatti kultaryntäys ja 1864 San Franciscosta tullut rautatie. Kaupungista kehittyi erityisesti maatalouskeskus. Siellä viljeltiin muun muassa aprikooseja, luumuja ja viinirypäleitä. Lisäksi kaupunki oli ennen toista maailmansotaa maailman suurin säilykkeiden ja kuivahedelmien tuottaja sekä merkittävä maatalouslaitteiden valmistaja.

Toisen maailmansodan aikana San Joséen alkoi tulla myös koneiden, lentokoneosien ja ajoneuvojen valmistusta. Siitä kehittyi 1950-luvulla huipputekniikan keskus, ja ympäröivää aluetta alettiin pian kutsua piilaaksoksi. Kaupunki kasvoi sekä pinta-alaltaan että väkimäärältään rajusti 1960–2000. Siihen liitettiin ympäröiviä alueita, ja sen pinta-ala yli kolminkertaistui. Samalla asukasluku yli nelinkertaistui. Teollisuuden kehittymistä vauhditti 1990-luvulla Internet-yritysten nousu.

Hallinto
--------

San Josén kaupungintalo.
San José on Santa Claran piirikunnan hallintokeskus. Kaupunginhallinto on jaettu valtuuston ja virkamiesjohtajan kesken. Valtuusto, johon kuuluu pormestari ja 10 jäsentä, valitaan vaaleilla. Valtuusto nimittää kaupungin johtoon virkamiehen, jonka vastuulla on kaupungin käytännön johtaminen. Pormestari tekee ehdotukset kaupungin politiikasta ja budjetista.

Talous
------

PayPalin päämaja.
San Josén talouden pohjana ovat huipputekniikan yritykset. Merkittävimmät alat ovat tietokonelaitteiston valmistus ja suunnittelu, ohjelmistot ja Internet. Lisäksi kaupungissa valmistetaan muun muassa elektroniikkalaitteita, puolijohteita, tieteellisiä laitteita ja teollisuuskoneita. Lisäksi kaupungin talouteen vaikuttavat finanssi- ja terveyspalvelut. Kaupungin suurin työnantaja on Santa Claran piirikunta. Yrityksistä suurimmat työllistäjät ovat Cisco Systems, IBM, eBay, Xilinx ja Sanmina-SCI.

Liikenne
--------

Santa Clara Valley Transportation Authorityn pikaraitiotievaunu San Joséssa.
Lähellä San Josén keskustaa sijaitsee kansainvälinen lentoasema. Sitä käyttää 13 merkittävää lentoyhtiötä, ja sen kautta kulkee vuosittain noin 8,2 miljoonaa matkustajaa. Amtrak operoi junaliikennettä kaupunkiin. Lisäksi San Joséen on lähiliikennettä San Franciscosta (Caltrain ja BART). San Joséen on kolme Interstate-valtatietä, I-680, I-280 ja I-880. Kaupungissa on noin 3 700 kilometriä teitä, ja työikäisistä 79 prosenttia kulkee töihin yksin autolla.

Väestö
------

San José on Kalifornian kolmanneksi ja Yhdysvaltain kymmenenneksi suurin kaupunki. Siellä asui Yhdysvaltain vuoden 2010 väestönlaskennan mukaan 945 942 asukasta, joista 42,8 prosenttia oli valkoihoisia ja 3,2 prosenttia tummaihoisia. Aasialaisia oli peräti 32 prosenttia, kun aasialaisten osuus koko Yhdysvaltain väestöstä oli vain 13 prosenttia. San Joséssa on enemmän vietnamilaisia kuin missään muussa kaupungissa Vietnamin ulkopuolella. Väestönkasvu vuoden 2000 väestönlaskennassa oli 5,7 prosenttia. San José kuuluu San Franciscon lahden ympäristön metropolialueeseen, jonka merkittävimmät kaupungit San Josén lisäksi ovat San Francisco ja Oakland. Alueella on 7 468 390 asukasta, ja se on Yhdysvaltain kuudenneksi suurin metropolialue.

San José on jaettu 19 koulupiiriin. Suurin niistä on San Josén yhdistetty koulupiiri, jonka kouluissa opiskeli lukuvuonna 2002–2003 noin 32 600 oppilasta. San Josén alueella on seitsemän yliopiston ja collegen kampusalueita. San Josén osavaltionyliopisto on länsirannikon vanhin julkinen yliopisto. Siellä opiskelee lähes 30 000 opiskelijaa, ja se markkinoi itseään piilaakson huipputekniikan työntekijöiden kouluttajana.

Kulttuuri
---------

San Joséssa on useita musiikki-, tanssi- ja teatteriorganisaatiota. Niihin kuuluu muun muassa ammattimaisia baletti- ja oopperaseurueita. HP Pavilionissa järjestetään urheilutapahtumien lisäksi konsertteja. Merkittäviä museoita ovat San Josén taidemuseo, The Tech Museum of Innovation ja muinaista Egyptiä esittelevä Rosicrucian Egyptian Museum. Museoina toimivat myös Winchester-asevalmistajan perustajan lesken Sarah Winchesterin 160-huoneinen kartano Winchester Mystery House, jossa on käytetty monia poikkeavia arkkitehtonisia ratkaisuja, ja viimeinen alkuperäisestä kaupungista jälkellä oleva rakennus Peralta Adobe.

San Jose Sharksin kotihalli HP Pavilion.
Kaupungissa pelaa neljä ammattilaisurheilujoukkuetta. Jääkiekkojoukkue San Jose Sharks pelaa NHL:ssä, ja sen kotihalli on HP Pavilion, jossa ovat pelanneet myös arena football -joukkue San Jose SaberCats ja sisälacrossejoukkue San Jose Stealth, joka muutti 2009 Everettin kaupunkiin ja tunnetaan nimellä Washington Stealth. Kaupungista on myös baseballseura San Jose Giants. San Jose Earthquakes pelaa jalkapallon ammattilaisliiga MLS:ssä. Pyöräilyn Kalifornian ympäriajon reitti kulkee San Josén kautta.

Lähteet
-------

* Fact Sheet - City of San Jose (pdf) City of San José.  Arkistoitu 4.5.2011. Viitattu 12.3.2012. (englanniksi)
* San Jose *Encyclopædia Britannica*.  2012. Encyclopædia Britannica Online. Viitattu 12.3.2012. (englanniksi)

### Viitteet

1. ↑  San Jose (city), California U.S. Census Bureau.  Arkistoitu 2.9.2012. Viitattu 31.1.2015. (englanniksi)
2. ↑  San Jose-San Francisco-Oakland, CA CSA Census Reporter. Viitattu 31.1.2015.
3. ↑  U.S. Census *census.gov*. Viitattu 12.3.2012. (englanniksi)
4. 1 2 3  Miller, Miguel: Climate of San Jose *westerndisastercenter.org*. Viitattu 12.3.2012. (englanniksi)
5. ↑  San Jose: Geography and Climate *City.Data.com*. Advameg, Inc. Viitattu 12.3.2012. (englanniksi)
6. ↑  Introducing San Jose Lonely Planet. Viitattu 16.3.2012. (englanniksi)
7. ↑  City of San Jose California travel guide.  Arkistoitu 12.5.2012. Viitattu 16.3.2012. (englanniksi)
8. 1 2  San Jose and Silicon Valley Home Schmap, Inc.  Arkistoitu 12.9.2011. Viitattu 16.3.2012. (englanniksi)
9. ↑  All About West San Jose *SanJose.org*. Team San Jose.  Arkistoitu 10.5.2012. Viitattu 16.3.2012. (englanniksi)
10. ↑  All About Japantown *SanJose.org*. Team San Jose.  Arkistoitu 10.5.2012. Viitattu 16.3.2012. (englanniksi)
11. 1 2  All About Little Saigon *SanJose.org*. Team San Jose.  Arkistoitu 10.5.2012. Viitattu 16.3.2012. (englanniksi)
12. 1 2 3 4 5 6 7 8 9 10  *Encyclopædia Britannica*.
13. 1 2 3 4  San Jose: History *City.Data.com*. Advameg, Inc. Viitattu 12.3.2012. (englanniksi)
14. ↑  San Jose: Municipal Government *City.Data.com*. Advameg, Inc. Viitattu 12.3.2012. (englanniksi)
15. ↑  Council/ Manager Form of Government City of San José.  Arkistoitu 12.3.2012. Viitattu 12.3.2012. (englanniksi)
16. ↑  *Fact Sheet - City of San Jose*, s. 6.
17. ↑  San Jose: Transportation *City.Data.com*. Advameg, Inc. Viitattu 13.3.2012. (englanniksi)
18. 1 2  *Fact Sheet - City of San Jose*, s. 10.
19. ↑  *Fact Sheet - City of San Jose*, s. 1.
20. 1 2  San Jose (city), California *State and County QuickFacts*. U.S. Census Bureau.  Arkistoitu 2.9.2012. Viitattu 13.3.2012. (englanniksi)
21. ↑  Population and Housing Occupancy Status: 2010 - United States -- Combined Statistical Area; and for Puerto Rico *American FactFinder*. U.S. Census Bureau. Viitattu 14.3.2012. (englanniksi)
22. 1 2  *Fact Sheet - City of San Jose*, s. 3.
23. 1 2  San Jose: Education and Research *City.Data.com*. Advameg, Inc. Viitattu 13.3.2012. (englanniksi)
24. 1 2  San Jose: Recreation *City.Data.com*. Advameg, Inc. Viitattu 13.3.2012. (englanniksi)
25. ↑  NLL: San Jose Stealth Lacrosse Team Moves to Washington *adanaclacrosse.com*.  17.6.2009. Viitattu 19.3.2012. (englanniksi)[vanhentunut linkki]
26. ↑  *Fact Sheet - City of San Jose*, s. 9.

Aiheesta muualla
----------------

* Kuvia tai muita tiedostoja aiheesta **San José** Wikimedia Commonsissa

* San Josén viralliset kotisivut (englanniksi)
* 

* Matkaopas aiheesta San Jose (California) Wikivoyagessa (englanniksi)

Kalifornian lippuKalifornian osavaltio
Ilmasto | 
Piirit | 
Talous | 
Vaalit | 
Maantiede | 
Hallinto | 
Kuvernöörit |
Historia | 
Politiikka | Teemasivu

|  |  |
| --- | --- |
| Alueet | Antelope Valley | 
Big Sur | 
Central Coast | 
Channel Islands | 
Coachella Valley | 
Cucamonga Valley | 
East Bay (SF) | 
Etelä-Kalifornia | 
Gold Country | 
Los Angelesin suuralue | 
Imperial Valley | 
Inland Empire | Itäinen Kalifornia | 
Keskuslaakso | 
Kuolemanlaakso | 
Los Angeles Basin |
Lost Coast | 
Mojave | 
North Bay (SF) | 
Owens Valley | 
The Peninsula | 
Pomona Valley | 
Redwood Empire | 
Russian River | 
Sacramento Valley | 
Salinas Valley | 
San Diegon piirikunnan pohjoisosa | 
San Fernando Valley | 
San Franciscon lahden ympäristö | 
San Gabriel Valley | 
San Joaquin Valley | 
Santa Clara Valley | 
Shasta Cascade | 
Sierra Nevada | 
Piilaakso | 
Pohjois-Kalifornia | 
Sonoma Valley | 
Tech Coast | 
Tri-Valley | 
Victor Valley | 
Wine Country | 
Yosemiten kansallispuisto |
| Kaupungit (suurimmat) | Bakersfield | 
Chico | 
Fresno | 
Los Angeles-Long Beach-Glendale | 
Modesto | 
Napa | 
Oakland-Fremont-Hayward | 
Oxnard-Thousand Oaks-Ventura | 
Redding | 
Riverside-San Bernardino-Ontario | Sacramento-Roseville | 
Salinas | 
San Diego-Carlsbad-San Marcos | 
San Francisco-San Mateo-Redwood City | 
San José-Sunnyvale-Santa Clara | Santa Ana-Anaheim-Irvine | 
Santa Barbara-Santa Maria | 
Santa Cruz-Watsonville | 
Santa Rosa-Petaluma | 
Stockton | 
Vallejo-Fairfield | 
Visalia-Porterville | 
Yuba City |
| Piirikunnat | Alameda | 
Alpine | 
Amador | 
Butte | 
Calaveras | 
Colusa | 
Contra Costa | 
Del Norte | 
El Dorado | 
Fresno | 
Glenn | 
Humboldt | 
Imperial | 
Inyo | 
Kern | 
Kings | 
Lake | 
Lassen | 
Los Angeles | 
Madera | 
Marin | 
Mariposa | 
Mendocino | 
Merced | 
Modoc | 
Mono | 
Monterey | 
Napa | 
Nevada | 
Orange | 
Placer | 
Plumas | 
Riverside | 
Sacramento | 
San Benito | 
San Bernardino | 
San Diego | 
San Francisco | 
San Joaquin | 
San Luis Obispo | 
San Mateo | 
Santa Barbara | 
Santa Clara | 
Santa Cruz | 
Shasta | 
Sierra | 
Siskiyou | 
Solano | 
Sonoma | 
Stanislaus | 
Sutter | 
Tehama | 
Trinity | 
Tulare | 
Tuolumne | 
Ventura | 
Yolo | 
Yuba |